La SAG acosta a la ciutadania els treballs de neteja i manteniment que realitza a les platges a través d'un vídeo
03 d’agost 2021

![Imagen sin texto alternativo.](/media/123lmoc1/99-c-mini-sag-video-promocional-playas.jpg)  
​

Acostar a la ciutadania els diferents treballs de neteja i manteniment que realitza la Societat Anònima de Gestió (SAG) a les platges de Sagunt durant tot l'any és l'objectiu del recent vídeo que ha elaborat l'empresa pública municipal.

  

Esta peça audiovisual realitza un recorregut pels diferents servicis que presta la SAG en estes zones de costa, posant l'accent en els treballs continus que es duen a terme a les platges, no sols durant els mesos d'estiu sinó al llarg de tot l'any.

  

Amb esta iniciativa, la Societat Anònima de Gestió pretén, a més a més, reconéixer públicament l'important treball que realitza el personal empleat de l'empresa, posant en valor l'esforç i compromís que cada dia demostra en el desenvolupament de les seues activitats.

  

En l'actualitat, la SAG compta amb 17 treballadors i treballadores a les platges, xifra que va variant en funció del mes, sumant un total de 10.000 hores de treball a l'any.

  

Durant eixe període, una brigada al Port de Sagunt i una altra a Almardà, Corinto i Malva-rosa s'encarreguen de la neteja de les platges, prioritzant la neteja manual per a garantir unes platges més naturals.

  

Tal com s'indica en el **[vídeo](https://fb.watch/78R626DYqC/)**, a la neteja se li sumen els treballs de condicionament i muntatge, amb la instal·lació de talanqueres en els accessos on hi ha teixit dunar o està previst que es desenvolupe, el muntatge de les nou torres de socorrisme, sis a Almardà i 3 al Port de Sagunt, i els quasi 5,5 quilòmetres lineals de passarel·les.

  

Un altre dels aspectes que destaca l'audiovisual és la protecció de les dunes, un dels béns naturals més preuats del municipi, fent batudes per a garantir la seua conservació, sempre fora de la temporada de nidificació del corriol camanegra.

  

**«Aconseguir que les nostres platges siguen un vertader orgull, que siguen platges per a gaudir, viure i repetir, tal com s'indica en el vídeo, és la intenció que perseguim des de la SAG»**, ha comentat el regidor delegat de Platges i de la SAG, Roberto Rovira.

  

**«Per això, apostem per unes platges naturals que permeten a veïns i visitants gaudir d'este entorn natural privilegiat a la vora de la mar»**, ha conclòs l'edil.

  

  

*   [](http://www.facebook.com/sharer.php?u=https://aytosagunto.es/va/actualitat/la-sag-acosta-a-la-ciutadania-els-treballs-de-neteja-i-manteniment-que-realitza-a-les-platges-a-traves-d-un-video/ "Facebook")
*   [](http://twitter.com/share?url=https://aytosagunto.es/va/actualitat/la-sag-acosta-a-la-ciutadania-els-treballs-de-neteja-i-manteniment-que-realitza-a-les-platges-a-traves-d-un-video/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-sag-acosta-a-la-ciutadania-els-treballs-de-neteja-i-manteniment-que-realitza-a-les-platges-a-traves-d-un-video/ "Linked In")
*   [](mailto:?body=https://aytosagunto.es/va/actualitat/la-sag-acosta-a-la-ciutadania-els-treballs-de-neteja-i-manteniment-que-realitza-a-les-platges-a-traves-d-un-video/)